CELEX: 32018D1213(04)
Language: el
Date: 2018-12-06 00:00:00
Title: Εκτελεστική απόφαση της Επιτροπής, της 6ης Δεκεμβρίου 2018, σχετικά με τη δημοσίευση στην Επίσημη Εφημερίδα της Ευρωπαϊκής Ένωσης της αίτησης για έγκριση τροποποίησης των προδιαγραφών προϊόντος η οποία δεν είναι ήσσονος σημασίας, σύμφωνα με το άρθρο 53 του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου όσον αφορά την ονομασία «Liquirizia di Calabria» (ΠΟΠ)

13.12.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  C 449/28
               
            
         ΕΚΤΕΛΕΣΤΙΚΗ ΑΠΟΦΑΣΗ ΤΗΣ ΕΠΙΤΡΟΠΗΣ
         της 6ης Δεκεμβρίου 2018
         σχετικά με τη δημοσίευση στην Επίσημη Εφημερίδα της Ευρωπαϊκής Ένωσης της αίτησης για έγκριση τροποποίησης των προδιαγραφών προϊόντος η οποία δεν είναι ήσσονος σημασίας, σύμφωνα με το άρθρο 53 του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου όσον αφορά την ονομασία «Liquirizia di Calabria» (ΠΟΠ)
         (2018/C 449/07)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τα συστήματα ποιότητας των γεωργικών προϊόντων και τροφίμων (1), και ιδίως το άρθρο 50 παράγραφος 2 στοιχείο α), σε συνδυασμό με το άρθρο 53 παράγραφος 2,
         Εκτιμώντας τα ακόλουθα:
         
                     (1)
                  
                  
                     Η Ιταλία υπέβαλε αίτηση για την έγκριση τροποποίησης, η οποία δεν είναι ήσσονος σημασίας, των προδιαγραφών προϊόντος «Liquirizia di Calabria» (ΠΟΠ), σύμφωνα με το άρθρο 49 παράγραφος 4 του κανονισμού (ΕΕ) αριθ. 1151/2012.
                  
               
                     (2)
                  
                  
                     Σύμφωνα με το άρθρο 50 του κανονισμού (ΕΕ) αριθ. 1151/2012, η Επιτροπή εξέτασε την αίτηση και κατέληξε στο συμπέρασμα ότι πληρούνται οι όροι που προβλέπονται στον εν λόγω κανονισμό.
                  
               
                     (3)
                  
                  
                     Για να καταστεί δυνατή η υποβολή ένστασης σύμφωνα με το άρθρο 51 του κανονισμού (ΕΕ) αριθ. 1151/2012, η αίτηση για έγκριση τροποποίησης των προδιαγραφών προϊόντος η οποία δεν είναι ήσσονος σημασίας, σύμφωνα με το άρθρο 10 παράγραφος 1 πρώτο εδάφιο του εκτελεστικού κανονισμού (ΕΕ) αριθ. 668/2014 της Επιτροπής (2), καθώς και το τροποποιημένο ενιαίο έγγραφο και η παραπομπή στη δημοσίευση των σχετικών προδιαγραφών προϊόντος για την καταχωρισμένη ονομασία «Liquirizia di Calabria» (ΠΟΠ) θα πρέπει να δημοσιευθούν στην Επίσημη Εφημερίδα της Ευρωπαϊκής Ένωσης,
                  
               ΑΠΟΦΑΣΙΖΕΙ:
         
            Άρθρο μόνο
            Η αίτηση για την έγκριση τροποποίησης των προδιαγραφών προϊόντος, η οποία δεν είναι ήσσονος σημασίας, σύμφωνα με το άρθρο 10 παράγραφος 1 πρώτο εδάφιο του εκτελεστικού κανονισμού (ΕΕ) αριθ. 668/2014, καθώς και το τροποποιημένο ενιαίο έγγραφο και η παραπομπή στη δημοσίευση των σχετικών προδιαγραφών του προϊόντος για την καταχωρισμένη ονομασία «Liquirizia di Calabria» (ΠΟΠ), παρατίθενται στο παράρτημα της παρούσας απόφασης.
            Σύμφωνα με το άρθρο 51 του κανονισμού (ΕΕ) αριθ. 1151/2012, η δημοσίευση της παρούσας απόφασης παρέχει το δικαίωμα ένστασης κατά της τροποποίησης που αναφέρεται στο πρώτο εδάφιο του παρόντος άρθρου, εντός τριών μηνών από την ημερομηνία δημοσίευσης της παρούσας απόφασης στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 6 Δεκεμβρίου 2018.
            
               
                  Για την Επιτροπή
               
               Phil HOGAN
               
                  Μέλος της Επιτροπής
               
            
         
         
            (1)  ΕΕ L 343 της 14.12.2012, σ. 1.
         
            (2)  Εκτελεστικός κανονισμός (ΕΕ) αριθ. 668/2014 της Επιτροπής, της 13ης Ιουνίου 2014, για τη θέσπιση κανόνων εφαρμογής του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου για τα συστήματα ποιότητας των γεωργικών προϊόντων και τροφίμων (ΕΕ L 179 της 19.6.2014, σ. 36).
      
      
         
            ΠΑΡΑΡΤΗΜΑ
            ΑΙΤΗΣΗ ΓΙΑ ΕΓΚΡΙΣΗ ΤΡΟΠΟΠΟΙΗΣΗΣ ΤΩΝ ΠΡΟΔΙΑΓΡΑΦΩΝ ΠΡΟΪΟΝΤΟΣ ΠΡΟΣΤΑΤΕΥΟΜΕΝΗΣ ΟΝΟΜΑΣΙΑΣ ΠΡΟΕΛΕΥΣΗΣ/ΠΡΟΣΤΑΤΕΥΟΜΕΝΗΣ ΓΕΩΓΡΑΦΙΚΗΣ ΕΝΔΕΙΞΗΣ Η ΟΠΟΙΑ ΔΕΝ ΕΙΝΑΙ ΗΣΣΟΝΟΣ ΣΗΜΑΣΙΑΣ
            
               Αίτηση για έγκριση τροποποίησης σύμφωνα με το άρθρο 53 παράγραφος 2 πρώτο εδάφιο του κανονισμού (ΕΕ) αριθ. 1151/2012.
            
            
               «Liquirizia di Calabria»
            
            
               Αριθ. ΕΕ: PDO-IT-00644-AM02 – 10.5.2018
            
            
               ΠΟΠ ( X ) ΠΓΕ ( )
            
            1.   Αιτούσα ομάδα και έννομο συμφέρον
            
            
                        Consorzio di tutela della Liquirizia di Calabria DOP
                     
                  
                        Corso Luigi Fera, 79
                     
                  
                        87100 Cosenza
                     
                  
                        ITALIA
                     
                  
                        liquiriziadicalabria.dop@pecimpresa.it
                     
                  Ο συνεταιρισμός Consorzio di tutela della Liquirizia di Calabria DOP έχει έννομο συμφέρον να υποβάλει αίτηση τροποποίησης κατά την έννοια του άρθρου 13 παράγραφος 1, του Decreto del Ministero delle politiche agricole alimentari e forestali (Διάταγμα του υπουργείου Γεωργικής Πολιτικής, Τροφίμων και Δασών) αριθ. 12511 της 14ης Οκτωβρίου 2013.
            2.   Κράτος μέλος ή τρίτη χώρα
            
            Ιταλία
            3.   Κεφάλαιο των προδιαγραφών προϊόντος που αφορά/-ούν η/οι τροποποίηση/-εις
            
            
                        —
                     
                     
                        ☐
                     
                     
                        Ονομασία του προϊόντος
                     
                  
                        —
                     
                     
                        ☒
                     
                     
                        Περιγραφή του προϊόντος
                     
                  
                        —
                     
                     
                        ☐
                     
                     
                        Γεωγραφική περιοχή
                     
                  
                        —
                     
                     
                        ☐
                     
                     
                        Απόδειξη της καταγωγής
                     
                  
                        —
                     
                     
                        ☒
                     
                     
                        Μέθοδος παραγωγής
                     
                  
                        —
                     
                     
                        ☐
                     
                     
                        Δεσμός
                     
                  
                        —
                     
                     
                        ☐
                     
                     
                        Επισήμανση
                     
                  
                        —
                     
                     
                        ☒
                     
                     
                        Άλλο: [Οργανισμός ελέγχου, επικαιροποίηση της νομοθεσίας]
                     
                  4.   Τύπος τροποποίησης/-εων
            
            
                        —
                     
                     
                        ☒
                     
                     
                        Τροποποίηση των προδιαγραφών προϊόντος καταχωρισμένης ΠΟΠ ή ΠΓΕ η οποία δεν μπορεί να θεωρηθεί ήσσονος σημασίας κατά την έννοια του άρθρου 53 παράγραφος 2 τρίτο εδάφιο του κανονισμού (ΕΕ) αριθ. 1151/2012
                     
                  
                        —
                     
                     
                        ☐
                     
                     
                        Τροποποίηση των προδιαγραφών προϊόντος καταχωρισμένης ΠΟΠ/ΠΓΕ για την οποία δεν έχει δημοσιευθεί ενιαίο έγγραφο (ή ισοδύναμο έγγραφο), η οποία δεν μπορεί να θεωρηθεί ήσσονος σημασίας κατά την έννοια του άρθρου 53 παράγραφος 2 τρίτο εδάφιο του κανονισμού (ΕΕ) αριθ. 1151/2012
                     
                  5.   Τροποποίηση/-εις
            
            
               
                  Περιγραφή του προϊόντος
               
            
            
               Άρθρο 2 των προδιαγραφών προϊόντος – σημείο 3.2 του ενιαίου εγγράφου
            
            
                        —
                     
                     
                        Για τον τύπο «νωπή ρίζα» οι ακόλουθες τιμές:
                        
                                    «—
                                 
                                 
                                    υγρασία 48 % έως 52 %
                                 
                              
                                    —
                                 
                                 
                                    γλυκυριζικό οξύ 0,60 % έως 1,40 %»
                                 
                              τροποποιούνται ως εξής:
                        
                                    «—
                                 
                                 
                                    υγρασία ≤ 52 %
                                 
                              
                                    —
                                 
                                 
                                    γλυκυριζικό οξύ ≤ 1,40 %»
                                 
                              
                  Σκοπός της τροποποίησης είναι να συμπεριληφθεί στην ΠΟΠ «Liquirizia di Calabria» ο τύπος «νωπή ρίζα» με τιμές υγρασίας και περιεκτικότητας σε γλυκυριζικό οξύ χαμηλότερα του ήδη προβλεπόμενου κατώτατου ορίου.
            Η τροποποίηση των τιμών υγρασίας για τον τύπο «νωπή ρίζα» σχετίζεται με την τεράστια μεταβλητότητα των κλιματικών συνθηκών, οι οποίες, όπως είναι φυσικό, επηρεάζουν την υγρασία της ρίζας γλυκόριζας κατά τη συγκομιδή. Για τον λόγο αυτόν, κρίθηκε σκόπιμο να απαλειφθεί η ελάχιστη τιμή υγρασίας και να μείνει αμετάβλητο το μέγιστο επιτρεπόμενο ποσοστό υγρασίας.
            Η τροποποίηση της περιεκτικότητας σε γλυκυριζικό οξύ έχει ως σκοπό να συμπεριληφθούν στην ΠΟΠ «Liquirizia di Calabria» οι νωπές ρίζες, η περιεκτικότητα των οποίων σε γλυκυριζικό οξύ είναι χαμηλότερη από 0,60 %. Η τροποποίηση αυτή συνάδει με την ιδιοτυπία του προϊόντος, το οποίο διακρίνεται στην αγορά χάρη στη μικρότερη περιεκτικότητά του σε γλυκυριζικό οξύ από εκείνη της γλυκόριζας που καλλιεργείται σε άλλες περιοχές.
            
                        —
                     
                     
                        Για τον τύπο «αποξηραμένη ρίζα» οι ακόλουθες τιμές:
                        
                                    «—
                                 
                                 
                                    υγρασία 6 % έως 12 %
                                 
                              
                                    —
                                 
                                 
                                    γλυκυριζικό οξύ 1,2 % έως 2,4 %»
                                 
                              τροποποιούνται ως εξής:
                        
                                    «—
                                 
                                 
                                    υγρασία: ≤ 12 %
                                 
                              
                                    —
                                 
                                 
                                    γλυκυριζικό οξύ: ≤ 5 % επί ξηράς ουσίας»
                                 
                              
                  Σκοπός της τροποποίησης είναι να συμπεριληφθεί στην ΠΟΠ «Liquirizia di Calabria» ο τύπος «αποξηραμένη ρίζα» με τιμές υγρασίας χαμηλότερες από το ελάχιστο όριο που έχει ήδη προβλεφθεί και να επαναπροσδιοριστεί η περιεκτικότητα σε γλυκυριζικό οξύ, έτσι ώστε να αντικατασταθεί ένα εύρος τιμών με μόνο μία μέγιστη επιτρεπόμενη τιμή, υπολογιζόμενη ως ποσοστό επί ξηράς ουσίας.
            Το αίτημα για τροποποίηση της παραμέτρου που αφορά την υγρασία οφείλεται στο γεγονός ότι τα επίπεδα τιμών της αποξηραμένης ρίζας γλυκόριζας συνδέονται στενά με τις περιβαλλοντικές συνθήκες και τις συνθήκες επεξεργασίας, καθώς και με τη μέθοδο συσκευασίας και αποθήκευσης. Κατά συνέπεια, η ύπαρξη περιορισμού που σχετίζεται με την ελάχιστη τιμή υγρασίας περιορίζει αδικαιολόγητα το σύστημα παραγωγής του προϊόντος «Liquirizia di Calabria».
            Η τροποποίηση της παραμέτρου που αφορά το γλυκυριζικό οξύ επιβάλλεται για λόγους συνέπειας με τα στοιχεία που αφορούν τη «νωπή ρίζα». Πράγματι, σύμφωνα με τα αποτελέσματα ερευνών που έχουν διεξαχθεί, η τιμή γλυκυριζικού οξέος που προβλέπουν οι ισχύουσες προδιαγραφές για την αποξηραμένη ρίζα δεν συμφωνεί με τις τιμές που έχουν καθοριστεί για τη νωπή ρίζα. Πρόκειται για σφάλμα που πρέπει να διορθωθεί, ώστε να διασφαλιστεί η ακρίβεια των πληροφοριών που παρέχονται στις προδιαγραφές του προϊόντος.
            Η εισαγωγή μίας μόνο μέγιστης επιτρεπόμενης τιμής για το γλυκυριζικό οξύ και η αύξηση της τιμής αυτής δεν έχουν επίπτωση στις πληροφορίες που περιέχονται στο ενιαίο έγγραφο σχετικά με την ιδιοτυπία του προϊόντος, βάσει των οποίων καταχωρίστηκε η ονομασία «Liquirizia di Calabria». Εν πάση περιπτώσει, η μέγιστη επιτρεπόμενη περιεκτικότητα της ρίζας —από την οποία λαμβάνεται στη συνέχεια η αποξηραμένη ρίζα— σε γλυκυριζικό οξύ δεν υπερβαίνει την ισχύουσα τιμή, 1,40 %, η οποία δεν τροποποιείται.
            
                        —
                     
                     
                        Για τον τύπο «εκχύλισμα ρίζας», η ακόλουθη τιμή:
                        
                                    «—
                                 
                                 
                                    γλυκυριζικό οξύ 3 % έως 6 %»
                                 
                              τροποποιείται ως εξής:
                        
                                    —
                                 
                                 
                                    «γλυκυριζικό οξύ: ≤ 6 % επί ξηράς ουσίας»
                                 
                              
                  Με την τροποποίηση αυτή, εκτός του ότι διευκρινίζεται πως τα επίπεδα γλυκυριζίνης εκφράζονται ως ποσοστό επί ξηράς ουσίας, λαμβάνονται υπόψη και τα αποτελέσματα πρόσφατης μελέτης που εκπονήθηκε στο πλαίσιο έργου χρηματοδοτούμενου από το υπουργείο Παιδείας και Έρευνας με κεφάλαια του ΕΕΠ Ε & Α 2007-2013, με βάση τα στοιχεία των τελευταίων 17 ετών. Σύμφωνα με τη μελέτη, η συγκέντρωση (σε ποσοστό) γλυκυριζικού οξέος στα εκχυλίσματα ρίζας γλυκόριζας που παράγεται στην Καλαβρία μειώθηκε σταδιακά στη διάρκεια των τελευταίων 17 ετών.
            Ως εκ τούτου, κρίνεται σκόπιμο να απαλειφθεί η ελάχιστη τιμή γλυκυριζικού οξέος που προβλέπεται στις προδιαγραφές. Με την τροποποίηση επιβεβαιώνεται περαιτέρω η ιδιαιτερότητα της γεωγραφικής περιοχής καλλιέργειας, η οποία κάνει την ΠΟΠ «Liquirizia di Calabria» να ξεχωρίζει από τις ρίζες που καλλιεργούνται σε άλλες περιοχές, χάρη στην πολύ χαμηλότερη περιεκτικότητά της σε γλυκυριζικό οξύ.
            
               
                  Μέθοδος παραγωγής
               
            
            
               Άρθρο 5 των προδιαγραφών
            
            Η ακόλουθη φράση:
            
               «Η διεργασία αυτή εκτελείται σε ανοικτούς, ευάερους και ηλιόλουστους χώρους ή σε κλειστούς αλλά καλά αεριζόμενους χώρους ή σε φούρνους με αέρα, χωρίς να εκτίθεται το προϊόν σε θερμοκρασίες υψηλότερες των 50 °C που θα μετέβαλλαν τα χαρακτηριστικά του.»
            
            τροποποιείται ως εξής:
            
               «Η διεργασία αυτή μπορεί να εκτελείται σε ανοικτούς, ευάερους και ηλιόλουστους χώρους ή σε κλειστούς αλλά καλά αεριζόμενους χώρους ή σε φούρνους με αέρα και ειδικά ξηραντήρια, χωρίς να εκτίθεται το προϊόν σε θερμοκρασίες υψηλότερες των 60 °C που θα μετέβαλλαν τα χαρακτηριστικά του.»
            
            Προστίθεται η δυνατότητα χρησιμοποίησης, για την ξήρανση, ξηραντήρων νέας γενιάς (ηλιακού τύπου), με σκοπό να προσαρμοστούν οι προδιαγραφές παραγωγής στις νέες τεχνολογίες στον τομέα των τροφίμων.
            Με την τροποποίηση του άρθρου αυτού διευκρινίζεται περαιτέρω το όριο θερμοκρασίας ξήρανσης της ρίζας γλυκόριζας προτού διατεθεί στο εμπόριο, ώστε αφενός να εξασφαλίζεται η ποιότητα του προϊόντος και, αφετέρου, να καλύπτονται οι φυτοϋγειονομικές πτυχές.
            Σχετικά με το τελευταίο σημείο, είναι σημαντικό να τονίσουμε ότι οι αποξηραμένες ρίζες γλυκόριζας που βρίσκονται σε αποθήκες και, ενίοτε στα καταστήματα πώλησης, προσβάλλονται από το μικρό κολεόπτερο Anobium punctatum, κοινώς «ξυλοφάγο» ή «σαράκι του ξύλου».
            Ειδικές μελέτες έχουν διεξαχθεί σχετικά με το προϊόν «Liquirizia di Calabria» με σκοπό αφενός να ελεγχθεί η επίδραση των δραστικών ουσιών σε θερμοκρασία 30-40-50-60 C, ώστε να εξασφαλιστεί η ποιότητα των προϊόντων και, αφετέρου, να προσδιοριστεί η οριακή θερμοκρασία και ο μέγιστος χρόνος έκθεσης για την αδρανοποίηση του προαναφερόμενου παρασίτου.
            Σύμφωνα με τα αποτελέσματα της έρευνας, η ξήρανση των ριζών γλυκόριζας σε θερμοκρασίες έως 60 °C δεν επιφέρει στη σύσταση της ρίζας γλυκόριζας ιδιαίτερες αλλαγές που θα μπορούσαν να επηρεάσουν αρνητικά την ποιότητα του προϊόντος. Η μελέτη κατέδειξε ότι το παράσιτο είναι πιο ανθεκτικό στη θερμότητα στο στάδιο της προνύμφης, αλλά ότι ακόμη και με πολύ σύντομη έκθεση (5 λεπτών) σε θερμοκρασίες άνω των 52 °C επέρχεται ο θάνατος του 100 % των προνυμφών, οπότε αποφεύγεται ο πολλαπλασιασμός του κολεοπτέρου, από ήδη υπάρχουσες προνύμφες, στις παρτίδες που διατίθενται στην αγορά.
            
               
                  Άλλα
               
            
            
               Οργανισμός ελέγχου
            
            Στο άρθρο 7 των προδιαγραφών προστίθενται η διεύθυνση και τα στοιχεία επικοινωνίας του οργανισμού ελέγχου που είναι αρμόδιος για τον έλεγχο των προδιαγραφών παραγωγής.
            
               Επικαιροποίηση της νομοθεσίας
            
            Οι παραπομπές στον κανονισμό (ΕΚ) αριθ. 510/2006 αντικαθίστανται από παραπομπές στον κανονισμό (ΕΕ) αριθ. 1151/2012.
            ΕΝΙΑΙΟ ΕΓΓΡΑΦΟ
            
               «Liquirizia di Calabria»
            
            
               Αριθ. ΕΕ: PDO-IT-00644-AM02 – 10.5.2018
            
            
               ΠΟΠ ( X ) ΠΓΕ ( )
            
            1.   Ονομασία
            
            «Liquirizia di Calabria»
            2.   Κράτος μέλος ή τρίτη χώρα
            
            Ιταλία
            3.   Περιγραφή του γεωργικού προϊόντος ή του τροφίμου
            
            3.1.   
                  Τύπος προϊόντος
               
            
            Κλάση 1.8. Λοιπά προϊόντα του παραρτήματος I της Συνθήκης (μπαχαρικά κ.λπ.)
            Κλάση 2.3. Προϊόντα αρτοποιίας, ζαχαροπλαστικής, ζαχαρώδη παρασκευάσματα ή προϊόντα μπισκοτοποιίας
            3.2.   
                  Περιγραφή του προϊόντος για το οποίο ισχύει η ονομασία υπό 1
               
            
            Η Προστατευόμενη Ονομασία Προέλευσης «Liquirizia di Calabria» καλύπτει αποκλειστικά τη νωπή ή αποξηραμένη γλυκόριζα και το εκχύλισμά της. Η γλυκόριζα αυτή πρέπει να προέρχεται από τις καλλιέργειες και από τα αυτοφυή φυτά Glychirrhiza glabra (οικογένεια Leguminose), και συγκεκριμένα από την ποικιλία typica που ονομάζεται στην Καλαβρία «Cordara».
            Κατά τη διάθεσή του στην κατανάλωση, το προϊόν «Liquirizia di Calabria» ΠΟΠ παρουσιάζει τα εξής χαρακτηριστικά:
            
               Νωπή ρίζα:
            
            
                        —
                     
                     
                        χρώμα αχυροκίτρινο,
                     
                  
                        —
                     
                     
                        γεύση γλυκιά, αρωματική, έντονη και με διάρκεια,
                     
                  
                        —
                     
                     
                        υγρασία ≤ 52 %,
                     
                  
                        —
                     
                     
                        γλυκυριζικό οξύ ≤ 1,40 %.
                     
                  
               Αποξηραμένη ρίζα:
            
            
                        —
                     
                     
                        χρώμα αχυροκίτρινο έως κίτρινο της ώχρας,
                     
                  
                        —
                     
                     
                        γεύση γλυκιά, φρουτώδης και ελαφρώς στυφή,
                     
                  
                        —
                     
                     
                        υγρασία: ≤ 12 %,
                     
                  
                        —
                     
                     
                        περιεκτικότητα σε γλυκυριζικό οξύ, ≤ 5 % επί ξηράς ουσίας.
                     
                  
               Εκχύλισμα ρίζας:
            
            
                        —
                     
                     
                        χρώμα καστανό ψημένου πηλού έως μαύρο
                     
                  
                        —
                     
                     
                        γεύση γλυκόπικρη, αρωματική, έντονη και με διάρκεια,
                     
                  
                        —
                     
                     
                        υγρασία 9 έως 15 %,
                     
                  
                        —
                     
                     
                        περιεκτικότητα σε γλυκυριζικό οξύ: ≤ 6 % επί ξηράς ουσίας.
                     
                  3.3.   
                  Ζωοτροφές (μόνο για προϊόντα ζωικής προέλευσης) και πρώτες ύλες (μόνο για μεταποιημένα προϊόντα)
               
            
            —
            3.4.   
                  Ειδικά στάδια της παραγωγής τα οποία πρέπει να εκτελούνται εντός της οριοθετημένης γεωγραφικής περιοχής
               
            
            Όλες οι φάσεις της παραγωγής, από την καλλιέργεια έως τη συγκομιδή, καθώς και οι εργασίες ξήρανσης και μεταποίησης, πρέπει να εκτελούνται εντός της οριοθετούμενης στο σημείο 4 γεωγραφικής περιοχής.
            3.5.   
                  Ειδικοί κανόνες σχετικά με τον τεμαχισμό, το τρίψιμο, τη συσκευασία κ.λπ. του προϊόντος στο οποίο αναφέρεται η ονομασία
               
            
            Το προϊόν «Liquirizia di Calabria» ΠΟΠ διατίθεται στο εμπόριο σε συσκευασίες από χαρτόνι, γυαλί, μέταλλο, κεραμικό, πολυπροπυλένιο, πλαστικό υλικό τύπου Cartene και κάθε άλλο υλικό που είναι αποδεκτό βάσει της ισχύουσας νομοθεσίας περί συσκευασίας τροφίμων. Οι συσκευασίες μπορούν να έχουν βάρος προϊόντος 5 g έως 25 kg. Κάθε συσκευασία πρέπει οπωσδήποτε να είναι σφραγισμένη με τρόπο ώστε, κατά το άνοιγμά της, να θραύεται η σφραγίδα.
            3.6.   
                  Ειδικοί κανόνες σχετικά με την επισήμανση του προϊόντος στο οποίο αναφέρεται η καταχωρισμένη ονομασία
               
            
            Στην ετικέτα πρέπει να αναγράφονται ο λογότυπος της ονομασίας, ο αύξων αριθμός που χορηγείται από τον οργανισμό ελέγχου και η ημερομηνία συσκευασίας του προϊόντος που περιέχεται σε κάθε ατομική συσκευασία. Ο λογότυπος της ονομασίας «Liquirizia di Calabria» ΠΟΠ παριστάνει ένα σχήμα ρόμβου με ισομήκεις πλευρές και γωνίες 90 °. Η ελάχιστη διάσταση εκτύπωσης του πλήρους λογότυπου είναι 0,5 cm, τόσο σε μήκος όσο και σε πλάτος. Ο λογότυπος της ονομασίας μπορεί να εκτυπώνεται σε οποιοδήποτε χρώμα.
            4.   Συνοπτική οριοθέτηση της γεωγραφικής περιοχής
            
            Η περιοχή παραγωγής του προϊόντος «Liquirizia di Calabria» περιλαμβάνει το σύνολο του εδάφους των κοινοτήτων που παρατίθενται αναλυτικά στις προδιαγραφές παραγωγής. Στα εδάφη αυτά και σε υψόμετρο έως 650 μέτρων απαντάται, αυτοφυές ή καλλιεργημένο, το φυτό Glycyrrhiza Glabra ποικιλία typica, που στην Καλαβρία ονομάζεται «Cordara». Η εν λόγω περιοχή οριοθετείται βορείως από τον ορεινό όγκο του Pollino που εκτείνεται, με ήπια μείωση του υψομέτρου, προς τα βορειοανατολικά έως την περιοχή της κοινότητας Rocca Imperiale, δημιουργώντας φυσικό όριο με την περιφέρεια Basilicata. Η περιοχή περιλαμβάνει τα εδάφη της κοιλάδας του ποταμού Crati που πρόσκεινται στη δεξιά και την αριστερή όχθη του ποταμού, ο οποίος ρέει από Νότο προς Βορρά και εκβάλλει βορειοανατολικά στο Ιόνιο Πέλαγος, διασχίζοντας την πεδιάδα της Σύβαρης. Προς την πλευρά του Τυρρηνικού Πελάγους, περιλαμβάνει τις εκτάσεις οι οποίες καλύπτουν, με διεύθυνση από Βορρά προς Νότο, το τμήμα μεταξύ των κοινοτήτων Falconara Albanese και Nicotera. Προς την πλευρά του Ιονίου Πελάγους, περιλαμβάνονται οι περιοχές οι οποίες, ξεκινώντας από τον Βορρά, συναντούν την πεδιάδα της Σύβαρης, τη μεγάλη πεδιάδα της περιοχής του Κρότωνα, για να καταλήξουν στο άκρο της Καλαβρίας.
            5.   Δεσμός με τη γεωγραφική περιοχή
            
            Η ιστορική περιοχή παραγωγής της γλυκόριζας ήταν η παράκτια ζώνη της Καλαβρίας και, ιδίως, η κεντρική περιοχή που βρίσκεται μεταξύ των κοινοτήτων Villapiana, Cerchiara di Calabria, Cassano Ionio-Sibari, Corigliano Calabro, Rossano στην πεδιάδα της Σύβαρης, χάρη στη φυσική διάταξη των εδαφών της πεδιάδας, τα οποία διαθέτουν πυριτικά στοιχεία, είναι πλούσια σε αδρομερή υλικά και έχουν ουδέτερο pH. Από την άποψη του κλίματος επίσης, η πεδιάδα της Σύβαρης, όπου ακόμη και σήμερα είναι συγκεντρωμένο το μεγαλύτερο μέρος της παραγωγής γλυκόριζας, προσφέρει ευνοϊκές συνθήκες για την εξάπλωση αυτού του φυτού, λόγω της γειτνίασής της με τους ορεινούς όγκους και την απουσία ανέμων, οι οποίοι εμποδίζονται από το φυσικό φραγμό που σχηματίζουν οι ορεινοί όγκοι του Pollino και της Sila. Η γλυκόριζα, αυτοφυής ή καλλιεργημένη κατά μήκος των ακτών έχει εύρος εξάπλωσης από τις πεδιάδες των παράκτιων ζωνών του Τυρρηνικού Πελάγους (Lamezia Terme, Falerna, Nocera Tirenese …) και του Ιονίου Πελάγους (Κρότωνας, Νήσος Capo Rizzuto, Chiaravalle, Badolato, Roccella Jonica …) έως τις λοφώδεις περιοχές της ενδοχώρας, αυξανόμενο μέσω των κοιλάδων των κυριότερων ποταμών της Καλαβρίας έως τα μεγαλύτερου υψομέτρου τμήματα της ενδοχώρας. Τα τελευταία αυτά, λόγω της ιδιαίτερης μορφολογίας τους, δέχονται την ευεργετική επίδραση της θάλασσας, με αποτέλεσμα να φύεται εκεί γλυκόριζα με τα ίδια χαρακτηριστικά, αν και σε απόσταση πολλών χιλιομέτρων από την ακτή.
            Το κλίμα, κυρίως μεσογειακό, με μεγάλης διάρκειας, θερμά και ξηρά καλοκαίρια και ήπιους χειμώνες, επιτρέπει την ομοιόμορφη εξάπλωση του είδους Glychyrrhiza glabra, ποικιλία typica (επονομαζόμενη Cordara), στο σύνολο της οριοθετημένης περιοχής.
            Το προϊόν «Liquirizia di Calabria» ΠΟΠ, από φυσικοχημική άποψη, διακρίνεται σαφώς από παρεμφερείς ποικιλίες λόγω της παρουσίας δευτερογενών μεταβολιτών, στους οποίους συγκαταλέγεται το δραστικό συστατικό που καθορίζει τα εμπορικά και φαρμακογνωστικά χαρακτηριστικά: η γλυκυριζίνη. Πρόκειται για μία σαπωνίνη που περιέχεται στη γλυκόριζα της Καλαβρίας σε ποσοστό κατά μέσο όρο μικρότερο απ’ ότι σε φυτά του ίδιου είδους και ποικιλίας από άλλες περιοχές, γεγονός που εξηγεί τη μεγάλη εμπορική επιτυχία του προϊόντος της Καλαβρίας. Τα αποτελέσματα πρόσφατων μελετών, στην πλειονότητά τους, αποδεικνύουν τη διαφορά περιεκτικότητας της γλυκόριζας από την Καλαβρία και τις όμορες περιοχές της, καθώς το προϊόν αυτό, όπως προαναφέρθηκε, εμφανίζει σαφώς μικρότερη περιεκτικότητα σε γλυκυριζικό οξύ από εκείνη των ριζών άλλων περιοχών αλλά και μικρότερη περιεκτικότητα σε σάκχαρα. Από μεταγενέστερη έρευνα, κατά την οποία μελετήθηκε το πτητικό κλάσμα, προέκυψε σαφής διαφορά μεταξύ της σύστασης της γλυκόριζας της Καλαβρίας και εκείνης άλλων περιοχών της Ιταλίας ή του εξωτερικού. Τέλος, από συγκριτική μελέτη με εκχυλίσματα γλυκόριζας άλλων χωρών έχει προκύψει ότι το προϊόν της Καλαβρίας εμφανίζει διαφορετική ποιοτική και ποσοτική σύσταση σε φαινολικά συστατικά.
            Ειδικότερα, σημειώνεται η παρουσία σε ελάχιστη αναλογία των συστατικών λικβιριτιγενίνη, ισολοκβιριτιγενίνη, ενώ σε σημαντικά ποσοστά εμφανίζεται η λικοχαλκόνη Α, που στα άλλα δείγματα είτε είναι απούσα είτε συνυπάρχει με λικοχαλκόνη Β.
            Η Καλαβρία είναι μια περιοχή η οποία, λόγω της μορφολογίας και του ανάγλυφου, παρουσιάζει χαρακτηριστικά μοναδικά σε σχέση με όλες τις άλλες περιοχές της Ιταλίας. Στην άκρη της ιταλικής χερσονήσου, η Καλαβρία με το μεγάλο μήκος και το μικρό πλάτος, θεωρείται η ίδια χερσόνησος, περιβαλλόμενη από θάλασσα με ακτογραμμή 800 Km και, εάν από ορισμένες πλευρές μπορεί να συγκριθεί με την Puglia, από άλλες δείχνει να είναι εντελώς διαφορετική από αυτήν.
            Πράγματι, η Καλαβρία διαιρείται κατά μήκος σε δύο τμήματα από τους υψηλούς ορεινούς όγκους των Απεννίνων, στοιχείο μοναδικό στο σύνολο των ιταλικών περιφερειών. Η μορφολογία και το ανάγλυφο δημιουργούν στην Καλαβρία βιο-εδαφοκλιματικές συνθήκες μοναδικές και ιδιαίτερες σε σχέση με την υπόλοιπη ιταλική χερσόνησο, όσον αφορά μέσες θερμοκρασίες, διαφορές θερμοκρασίας, υγρασία, βροχομετρία, υετούς, ανέμους, ηλιοφάνεια και ηλιακή ακτινοβολία, δηλαδή θερμοκρασία εδάφους, στοιχεία ευρέως αποδεδειγμένα από πολυάριθμες επιστημονικές μελέτες.
            Το ιδιαίτερο ενδιαίτημα άσκησε, στη διάρκεια των αιώνων, έντονη πίεση προσαρμογής στο φυτικό είδος και, επομένως, στη φυσική επιλογή, επηρεάζοντας τις επιδόσεις του από άποψη σύστασης, διατροφικής αξίας και αρώματος και δημιουργώντας έναν ιδιαίτερο χημειότυπο: τη «Liquirizia di Calabria».
            Αυτός ο ιδιαίτερος τύπος γλυκόριζας αποτελεί χαρακτηριστικό στοιχείο της περιφέρειας Καλαβρίας· πράγματι ήδη από το 1600 η γλυκόριζα ήταν γνωστή, όπως εμφαίνεται από πολυάριθμα έγγραφα, μεταξύ των οποίων το διάσημο «Trattato di terapeutica e farmacologia», τόμος I (1903) στο οποίο υποστηρίζεται ότι «… Το είδος που τα προσφέρει είναι η Glycyrrhiza Glabra (Leguminose Papillonacee), της νοτιοδυτικής Ευρώπης. Στην περίπτωση αυτή, η φαρμακευτική ρίζα χαρακτηρίζεται ως Liquirizia di Calabria, ώστε να διακρίνεται από τη γλυκόριζα της Ρωσίας, που είναι πιο ανοιχτόχρωμη και ανήκει στο είδος Glycyrrhiza Glandulifera ή Echinata που απαντάται στη νοτιοανατολική Ευρώπη». Επίσης, η διάσημη εγκυκλοπαίδεια Britannica, στην 14η έκδοσή της (1928) αναφέρει:«…The preparation of the juice is a widely extended industry along the Mediterranean coast, but the quality best appreciated in Great Britain is Made in Calabria…» («… Η παρασκευή του χυμού είναι ένας ευρέως διαδομένος κλάδος στις ακτές της Μεσογείου: αλλά η ποιότητα που εκτιμάται περισσότερο στη Μεγάλη Βρετανία είναι Made in Calabria (παραγωγής Καλαβρίας) …». Η γνώμη που εκφράζεται στην Encyclopaedia Britannica επιβεβαιώνεται σε έκθεση του υπουργείου Εξωτερικών των ΗΠΑ «The licorice plant» (το φυτό γλυκόριζα) (1985).
            Το «Liquirizia di Calabria» είναι σύνθετο «προϊόν», καρπός της αλληλεπίδρασης της φύσης με το έργο των ανθρώπων, που μεταβιβάστηκε στη διάρκεια των αιώνων και ενσαρκώνει μια παράδοση της περιοχής της Καλαβρίας, όπως απεικονίζεται στον πίνακα του Saint-Non, που ανάγεται στα τέλη του 18ου αιώνα, στο έργο «Stato delle persone in Calabria - I concari» του Vincenzo Padula του 1864, στο έγγραφο της ένωσης για την ανάπτυξη της Νότιας Ιταλίας (SVIMEZ) με τίτλο «Piante officinali in Calabria: presupposti e prospettive» (Φαρμακευτικά φυτά στην Καλαβρία: προϋποθέσεις και προοπτικές) του 1951, στη μελέτη «Pece e liquirizia nei casali cosentini del Settecento: forma d’industrie e forze di lavoro» του Augusto Placanica του 1980, στο έργο «I “Conci” e la produzione del succo di liquerizia in Calabria» του Gennaro Matacena, το οποίο δημοσιεύθηκε το 1986, και στο έργο «La dolce industria - Conci e liquirizia in provincia di Cosenza dal XVIII al XX secolo» του Vittorio Marzi κ.ά. (1991), καθώς και σε πολλά άλλα κείμενα που έχουν δημοσιευθεί από τον 18ο έως και τον 20ό αιώνα. Στην Καλαβρία, κατά το δεύτερο μισό του 18ου αιώνα, η καλλιέργεια γλυκόριζας εκτεινόταν κατά μήκος όλης της ακτής του Ιονίου, ιδίως στα δυτικά όρια με την περιφέρεια Lucania και στη μεγάλη πεδιάδα της Σύβαρης, όπου αφθονούσε, φθάνοντας έως τον Κρότωνα και την περιφέρεια Reggio Calabria. Ωστόσο, αφθονούσε επίσης στην κοιλάδα του ποταμού Crati, που ξεκινώντας από την Cosenza, εκβάλλει στην πεδιάδα της Σύβαρης, καθώς και σε μεγάλα τμήματα της παράκτιας ζώνης του Τυρρηνικού πελάγους.
            
               Παραπομπή στη δημοσίευση των προδιαγραφών προϊόντος
            
            (άρθρο 6 παράγραφος 1 δεύτερο εδάφιο του παρόντος κανονισμού)
            Το ενοποιημένο κείμενο των προδιαγραφών προϊόντος μπορεί να αναζητηθεί στο διαδίκτυο στη διεύθυνση: http://www.politicheagricole.it/flex/cm/pages/ServeBLOB.php/L/IT/IDPagina/3335”
            ή εναλλακτικά
            απευθείας στην αρχική σελίδα του ιστοτόπου του υπουργείου Πολιτικών Γεωργίας, Τροφίμων και Δασών (www.politicheagricole.it), κάνοντας κλίκ στο «Qualità» [Qualité] (στο άνω δεξιό τμήμα της οθόνης), κατόπιν στο «Prodotti DOP IGP STG» (στα πλάγια, στο αριστερό τμήμα της οθόνης) και τέλος στο «Disciplinari di Produzione all’esame dell’UE». [Προδιαγραφές που υπόκεινται σε εξέταση από την Ευρωπαϊκή Ένωση].